[{"text_idx": "#000000", "text": "Gruffudd ab OwainJul 18, 20182 min read"}, {"text_idx": "#000001", "text": "Ar y cymal cyntaf yn yr Alpau yn y Tour de France eleni, ni chawsom ein siomi gan y ddrama a gynhyrchir gan y lleoliadau hudol."}, {"text_idx": "#000003", "text": "Goroesodd y ddringfa heriol y Col de la Croix Fry cyn casglu\u2019r holl bwyntiau oedd ar gael ar y Montee du Plateau des Glieres sydd a graddiant cyfartalog o 11.2%."}, {"text_idx": "#000004", "text": "Gweithiodd y dihangiad gyda\u2019u gilydd ar y gwastatir prin, cyn i Alaphilippe ymosod unwaith yn rhagor ar y Col de Romme, ar y daith i bwyntiau llawn eto ar y ddringfa olaf, Col de la Colombiere."}, {"text_idx": "#000005", "text": "Wedi esgyn i gopa\u2019r ddringfa enwog honno roedd hi\u2019n fuddugoliaeth swmpus i Alaphilippe wrth iddo hedfan i lawr y disgyniad yn gwybod mai ei ddiwrnod o oedd cymal 10."}, {"text_idx": "#000006", "text": "Yn yr ail safle roedd y profiadol, Ion Izagirre (Bahrain-Merida), dros funud a hanner y tu ol iddo gyda Rein Taaramae (Direct Energie) yn gorffen funud a deugain eiliad yn ddiweddarach."}, {"text_idx": "#000007", "text": "Van Avermaet yn cadw\u2019r crys melyn?!"}, {"text_idx": "#000008", "text": "Efallai\u2019n syndod i nifer, o wybod nad dringwr pur o bell ffordd ydyw, ond wedi diwrnod dewr a brwydrol yn y dihangiad, bydd Greg van Avermaet yn y crys melyn ar cymal 11."}, {"text_idx": "#000009", "text": "Roedd hi\u2019n berfformiad graenus ac urddasol gan y gwr o Wlad Belg i anrhydeddu\u2019r crys melyn a\u2019i dim, BMC, a\u2019u gobeithion hwythau\u2019n teneuo wedi codwm Richie Porte a cholledion amser enfawr i Tejay van Garderen."}, {"text_idx": "#000010", "text": "Serch hyn, roedd ambell un o\u2019r timau\u2019n disgwyl symudiad ganddo, a gadawsant iddo fynd i\u2019r dihangiad gan nad yw\u2019n bygwth y DC terfynol."}, {"text_idx": "#000011", "text": "I ddiogelu Geraint Thomas a Chris Froome, gweithiodd Team Sky yn galed ar flaen y peloton i sicrhau nad oedd unrhyw ymosodiadau am fod gan y ffefrynnau."}, {"text_idx": "#000012", "text": "Hwn yw\u2019r cymal copa cyntaf o\u2019r Tour de France eleni."}, {"text_idx": "#000013", "text": "Gan gychwyn yn nhref Albertville, bydd y reidwyr mwy neu lai\u2019n dringo o\u2019r cychwyn gyda Montee du Bisanne (HC, cyfartaledd 8.2%) a\u2019i gopa 26km i fewn i\u2019r cymal."}, {"text_idx": "#000014", "text": "Wedi\u2019r disgyniad, mae ganddynt ddringfa heriol arall am 12.6km ar raddiant o 7.7%, y Col du Pre, hefyd wedi\u2019w gategoreiddio fel HC."}, {"text_idx": "#000015", "text": "Wedi hynny, mae ganddynt y poblogaidd Cormet de Roselend i\u2019w daclo, cyn disgyn yr holl ffordd i Bourg St Maurice cyn y ddringfa 17.6km o hyd (cat 1), La Rosiere."}, {"text_idx": "#000016", "text": "Oherwydd pellter y ddringfa olaf, credaf ei bod yn anhebygol i un o\u2019r ffefrynnau ymosod ar y disgyniad o\u2019r Roselend."}, {"text_idx": "#000017", "text": "Ond, gyda\u2019r graddiant cyfartalog ond yn 6%, mae digonedd o le yma am ymosodiadau ffrwydrol \u2013 pa un o\u2019r ffefrynnau all serennu?"}, {"text_idx": "#000018", "text": "Roedd nifer, megis Warren Barguil ac Alejandro Valverde, yn dangos gwendid ar y dringfeydd ar cymal 10."}, {"text_idx": "#000019", "text": "Mae\u2019r graddiant isel yn golygu y gall Chris Froome setlo i mewn i\u2019w rythm yn hawdd, ond credaf mai Nairo Quintana fydd yn fuddugol yn ei ymdrech i geisio adennill amser."}]